12. ข้อมูลอื่นที่เกี่ยวข้อง

เศรษฐกิจไทยปี 2552

เศรษฐกิจไทยในไตรมาส 4 ปี 2551 ประสบกับภาวะวิกฤติโลก ซึ่งส่งผลต่อเนื่องมายัง 3
ไตรมาสแรกของปี 2552 ดังสุภาษิตที่ว่า ในยามที่มีเคราะห์
เรื่องร้ายๆทั้งหลายมักพร้อมใจกันรุมเร้า เปรียบได้กับ “เคราะห์ซ้ำกรรมซัด” หรือ ‘’พระศุกร์เข้า
พระเสาร์แทรก”
เศรษฐกิจไทยถูกโหมกระหน่ำด้วยเหตุการณ์ร้ายแรงต่างๆนานาอย่างต่อเนื่องจากช่วงปลายปี 2551
จนถึงปี 2552 นอกเหนือไปจากปัญหาทางการเมืองซึ่งทำให้การใช้จ่ายภายในประเทศตกต่ำตั้งแต่ปี
2549
ทำให้เศรษฐกิจไทยเข้าสู่ภาวะถดถอยเป็นครั้งแรกหลังจากวิกฤตการณ์ทางการเงินในเอเชียเมื่อปี
2540/41

มีเหตุการณ์ 2
ประการคือวิกฤติการเงินและความไม่แน่นอนทางการเมืองซึ่งเกิดขึ้นเกือบจะพร้อมกันในไตรมาส 4
ปี 2551 การแตกของฟองสบู่อสังหาริมทรัพย์ในสหรัฐฯ
นำมาซึ่งวิกฤตการณ์การเงินโลกอย่างรุนแรงในไตรมาส 4 ปี 2551 ทำให้เศรษฐกิจสหรัฐฯ
เข้าสู่ภาวะถดถอยครั้งใหญ่ และได้ส่งผลกระทบไปถึงประเทศพัฒนาแล้วทั้งหลาย
ทำให้เกิดการถดถอยของเศรษฐกิจโลกเป็นครั้งแรกนับตั้งแต่สงครามโลกครั้งที่ 2 นอกจากนี้
ค่าเงินบาทที่แข็งขึ้นจาก 36.22 บาทต่อดอลลาร์สหรัฐฯ ในต้นเดือนมีนาคม สู่ระดับ 33.32
บาทต่อดอลลาร์สหรัฐฯ ณ สิ้นปี
จากการอ่อนค่าของเงินดอลลาร์และการเกินดุลบัญชีเดินสะพัดอย่างมากของไทย
การส่งออกจากที่มีอัตราการขยายตัวในระดับสูงกลับต้องชะลอตัวลงอย่างมากในช่วง 2
เดือนสุดท้ายของปี 2551 และต่อเนื่องมาถึงปี 2552 การส่งออกของไทยหดตัวลงเกือบร้อยละ 20
ในช่วง 10 เดือนแรกของปี 2552 และร้อยละ 13.9 ตลอดทั้งปี
เนื่องจากการฟื้นตัวของเศรษฐกิจโลกในช่วง 2 เดือนสุดท้ายของปี
ประเทศไทยซึ่งมีมูลค่าการส่งออกเท่ากับประมาณร้อยละ 70
ของมูลค่าเศรษฐกิจจึงได้รับผลกระทบอย่างรุนแรงจากการหดตัวของการส่งออก

ปัญหาทางการเมืองได้ทวีความรุนแรงขึ้นในปลายปี 2551 และต่อเนื่องไปจนถึงต้นไตรมาส 2 ปี
2552 นอกจากปัญหาดังกล่าว ยังเกิดการแพร่ระบาดครั้งใหญ่ของไข้หวัดใหญ่สายพันธุ์ใหม่
ปัจจัยทั้งหมดส่งผลให้จำนวนนักท่องเที่ยวต่างชาติในประเทศหดตัวลงร้อยละ 7.2 ใน 11
เดือนแรกของปี 2552
ขณะที่การลดลงของการส่งออกและความตึงเครียดทางการเมืองส่งผลกระทบต่อการใช้จ่ายภาคเอกชน
โดยการบริโภคและการลงทุนภาคเอกชนหดตัวลงร้อยละ 2.0 และร้อยละ 15.4 ตามลำดับในช่วง
3 ไตรมาสแรกของปี 2552

นอกจากที่ได้กล่าวมาแล้วข้างต้น ในเดือนกันยายน 2552 ศาลปกครองมีคำสั่งระงับโครงการลงทุน
76 โครงการสำคัญในนิคมอุตสาหกรรมมาบตาพุดซึ่งรองรับอุตสาหกรรมหนักของประเทศเป็นหลัก
ถึงแม้ว่าในภายหลังจะได้อนุญาต 11 โครงการให้ดำเนินการต่อไปได้
แต่ผลกระทบยังไม่บรรเทาเนื่องจาก 65 โครงการที่เหลือมีมูลค่าสูงถึงประมาณ 230,000 ล้านบาท
ต่อมารัฐบาลได้จัดตั้งคณะกรรมการเพื่อหาทางออกที่เป็นที่ยอมรับ
แต่ก็จะต้องใช้เวลาค่อนข้างนานกว่าคณะกรรมการจะมีข้อสรุป

ขณะเดียวกัน รัฐบาลและธนาคารแห่งประเทศไทย (ธปท.)
ได้ใช้ความพยายามอย่างมากในการกระตุ้นเศรษฐกิจ อาทิ การที่ ธปท.
ปรับลดอัตราดอกเบี้ยนโยบายลงจากร้อยละ 3.75 ในเดือนธันวาคม 2551 สู่ระดับร้อยละ 1.25
ในเดือนเมษายน 2552 ซึ่งเป็นการปรับลดถึงร้อยละ 2.50 ภายในช่วง 5 เดือน
ขณะที่ในด้านมาตรการทางการคลัง รัฐบาลก็ได้ตั้งงบประมาณเพิ่มเติมที่มีมูลค่าถึง 116,700
ล้านบาท และเร่งการเบิกจ่าย ส่งผลให้การเบิกจ่ายในปีงบประมาณ 2552 เพิ่มขึ้น 197,413
ล้านบาท หรือร้อยละ 16.26

ถึงแม้ว่ารัฐบาลและธปท. จะได้ใช้ความพยายามและดำเนินมาตรการช่วยเหลือต่างๆอย่างมาก
แต่ปัจจัยลบทั้งหลายก็ส่งผลต่อเศรษฐกิจไทยอย่างรุนแรง โดยใน 3 ไตรมาสแรกของปี 2552
เศรษฐกิจหดตัวลงถึงร้อยละ 5.0 นอกจากนี้
จากการลดลงของราคาน้ำมันและการหดตัวลงของอุปสงค์ภายในประเทศก็ได้ส่งผลให้อัตราเงินเฟ้อทั่วไปหดตัวลงร้อยละ
0.9 และอัตราเงินเฟ้อพื้นฐานขยายตัวเพียงร้อยละ 0.3
ซึ่งเป็นการเผชิญกับภาวะเงินฝืดครั้งแรกในรอบหลายทศวรรษ

แนวโน้มเศรษฐกิจไทยปี 2553

เศรษฐกิจไทยในปี 2553 มีแนวโน้มที่จะได้รับผลจากปัจจัยสำคัญหลายประการ ประกอบด้วย
ภาวะเศรษฐกิจโลกความไม่แน่นอนทางการเมือง ค่าเงินบาท และนโยบายการเงินและการคลัง
แต่โดยรวมแล้ว เป็นที่คาดกันว่าเศรษฐกิจไทยจะปรับตัวดีขึ้นในระดับหนึ่ง

เศรษฐกิจประเทศชั้นนำของโลกหลายแห่งได้ฟื้นตัวตั้งแต่กลางปี 2552
การฟื้นตัวดังกล่าวส่งผลให้ราคาสินค้าโภคภัณฑ์ต่างๆ ปรับตัวสูงขึ้น
และทำให้เศรษฐกิจของประเทศผู้ส่งออกสินค้าโภคภัณฑ์ฟื้นตัวตามไปด้วย
ซึ่งจากการฟื้นตัวและแรงเหวี่ยงของการฟื้นตัว
ทำให้กองทุนการเงินระหว่างประเทศประกาศเมื่อปลายปี 2552 ว่า
ภาวะถดถอยของเศรษฐกิจโลกได้ผ่านพ้นไปแล้ว

แม้ว่าเศรษฐกิจโลกและเศรษฐกิจหลักของโลกจะฟื้นตัว
แต่ผลของวิกฤติก็ยังมีอยู่และอาจจะยาวนานกว่าที่หลายฝ่ายคาดไว้ สำหรับประเทศสหรัฐฯ
หนี้ที่ไม่ก่อให้เกิดรายได้ โดยเฉพาะที่เกิดจากหนี้อสังหาริมทรัพย์เชิงพาณิชย์ยังคงเพิ่มขึ้น
และจำนวนธนาคารที่ล้มก็ยังคงเพิ่มขึ้น นอกจากนี้ ครัวเรือนสหรัฐฯ
ยังต้องเพิ่มงบดุลที่เสียหายไปจากการล่มสลายของราคาบ้านและต้องออมมากขึ้น ดังนั้น
การใช้จ่ายเพื่อการบริโภคจึงมีแนวโน้มที่จะขยายตัวในระดับปานกลาง ที่น่าแปลกใจก็คือ
สหภาพยุโรปและญี่ปุ่นกลับมีปัญหาที่รุนแรงกว่าสหรัฐฯ กรณียุโรป
ธนาคารหลายแห่งมีปัญหาจากการปล่อยสินเชื่อจำนวนสูงถึง 1.2 ล้านล้านดอลลาร์สหรัฐฯ
ให้กับประเทศในยุโรปตะวันออกที่มีปัญหาทางการเงิน
สัดส่วนที่ค่อนข้างสูงของสินเชื่อดังกล่าวอาจจะมีปัญหาในอนาคตอันใกล้นี้ นอกจากนี้
ประเทศยุโรปขนาดเล็กบางแห่งที่รวมถึงสเปน
ไอซ์แลนด์และไอร์แลนด์ถูกกระทบอย่างรุนแรงภายหลังจากวิกฤติการเงิน
ขณะที่กรีซต้องกลับมารักษาวินัยทางการคลัง ด้านเศรษฐกิจญี่ปุ่น
ปัญหาภาวะเงินฝืดที่เกิดขึ้นเป็นเวลานานกว่า 20 ปี ได้กลับมาเป็นปัญหาอีกครั้ง ดังนั้น
จึงคาดว่าเศรษฐกิจโลกโดยเฉพาะเศรษฐกิจชั้นนำกลุ่มจี-3 จึงมีแนวโน้มเติบโตในระดับที่ไม่สูงนัก
ซึ่งก็จะส่งผลให้การส่งออกของไทยในรูปดอลลาร์สหรัฐฯน่าจะขยายตัวระดับปานกลาง คือ
ประมาณร้อยละ 5-10

ในประเทศไทย ความไม่แน่นอนทางการเมืองมีแนวโน้มที่จะสูงขึ้นในช่วงต้นปี 2553
โดยฝ่ายที่ต่อต้านรัฐบาลได้ประกาศชุมนุมทางการเมืองครั้งใหญ่ อย่างไรก็ตาม
คาดว่าจะไม่มีการเปลี่ยนแปลงทางการเมืองที่สำคัญ
ด้านนโยบายการเงินและการคลังนั้นก็มีแนวโน้มว่าจะสนับสนุนการขยายตัวของเศรษฐกิจต่อไป
ส่วนด้านนโยบายการคลัง รัฐบาลได้เริ่มโครงการลงทุนไทยเข้มแข็งระยะ 3 ปีประจำปีงบประมาณ
2553-2555 ที่ครอบคลุมเม็ดเงิน 1.43 ล้านล้านบาท
โดยเป็นการลงทุนในหลายด้านรวมถึงโครงสร้างพื้นฐานและการพัฒนาแหล่งน้ำ ด้านนโยบายการเงิน
ก็มีแนวโน้มที่จะผ่อนคลายต่อไปแม้ว่าจะมีความเป็นไปได้ที่จะมีการปรับเพิ่มอัตราดอกเบี้ยนโยบายเล็กน้อย
จากสภาพแวดล้อมที่ดีขึ้นนี้
จึงมีแนวโน้มว่าการใช้จ่ายในการบริโภคและการลงทุนภาคเอกชนจะขยายตัวในระดับปานกลางประมาณร้อยละ
3-4 และร้อยละ 5-10 ตามลำดับ
จากการขยายตัวในระดับค่อนข้างต่ำของการส่งออกและอุปสงค์ในประเทศ
การขยายตัวทางเศรษฐกิจในปี 2553 จะต่ำกว่าศักยภาพที่ประมาณร้อยละ 3-4 และปี 2553
จะเป็นอีกปีหนึ่งที่คาดว่าจะมีการเกินดุลบัญชีเดินสะพัด ที่คาดว่าจะอยู่ที่ประมาณ 8.5-13
พันล้านดอลลาร์สหรัฐฯ หรือร้อยละ 3.0-4.5 ของจีดีพี

ด้านการเงินนั้น จากราคาน้ำมันดิบและราคาสินค้าเกษตรในตลาดโลกที่พุ่งสูงขึ้น
ตลอดจนการฟื้นตัวของอุปสงค์ภายในประเทศ คาดว่า
อัตราเงินเฟ้อทั่วไปและอัตราเงินเฟ้อพื้นฐานจะกลับมาเป็นบวกที่ร้อยละ 1.5-2.5 และร้อยละ
0.5-1.0 ตามลำดับ ในภาวะที่มีแรงกดดันด้านเงินเฟ้อ
ธปท.อาจจะปรับขึ้นอัตราดอกเบี้ยนโยบายประมาณร้อยละ 0.25-0.50 ในช่วงครึ่งหลังของปี 2553
ค่าเงินบาทน่าจะแข็งขึ้นโดยเฉลี่ยอยู่ที่ประมาณ 32-33 บาทต่อดอลลาร์สหรัฐฯ
ขณะที่สินเชื่อธนาคารคาดว่าจะขยายตัวประมาณร้อยละ 5-10
ตามการเพิ่มขึ้นของอุปสงค์ในประเทศและการส่งออก

ด้านภาพลักษณ์

ปี 2552 นับเป็นปีแห่งการเปลี่ยนผ่านระหว่างการเป็น “ธนาคาร ไทยธนาคาร จำกัด (มหาชน)”
และการก้าวเป็นส่วนหนึ่งในเครือข่ายระดับภูมิภาคของกลุ่มซีไอเอ็มบี (CIMB Group) ภายใต้ชื่อ
“ธนาคาร ซีไอเอ็มบี ไทย จำกัด (มหาชน)” อย่างเป็นทางการ ดังนั้น
พันธกิจและภารกิจด้านภาพลักษณ์ จึงต้องดำเนินไปพร้อมกันแบบคู่ขนาน โดยในช่วงต้นปี 2552
ธนาคารภายใต้ชื่อเดิม “ธนาคาร ไทยธนาคาร จำกัด (มหาชน)”
ยังคงดำเนินงานด้านการส่งเสริมภาพลักษณ์ควบคู่ไปกับการขยายและรักษาฐานลูกค้ารายใหญ่ของธนาคาร
โดยผ่านทัวร์ศิลปวัฒนธรรม ซึ่งนับเป็นการจัดติดต่อกันเป็นปีที่ 6
โดยยังคงความเป็นเอกลักษณ์ของความเป็นเลิศในด้านการบริการ ควบคู่กับความรอบรู้
และความสามารถในการถ่ายทอดเรื่องราวได้อย่างน่าสนใจ และมีสีสันผ่านวิทยากร คือ อาจารย์
เผ่าทอง ทองเจือ โดยใน ช่วงต้นปีธนาคารได้ดำเนินการจัดทัวร์ จ.นครปฐม ให้แก่กลุ่มลูกค้ารวม
3 รอบ คือ วันที่ 17,18 มกราคม 2552 และวันที่ 11 กุมภาพันธ์ 2552
ซึ่งมีลูกค้าของธนาคารเข้าร่วมทัวร์ดังกล่าวกว่า 150 คน ส่วนในช่วงปลายปี 2552
ธนาคารได้จัดทัวร์ จ.นครราชสีมา – บุรีรัมย์ (พิมาย - พนมรุ้ง) ให้แก่กลุ่มลูกค้า Diamond
อีกครั้งหนึ่ง เมื่อวันที่ 19 – 20 ธันวาคม 2552 ซึ่งมีลูกค้าวีไอพีเข้าร่วมเดินทางกว่า 50 คน

ทั้งนี้ พันธกิจคู่ขนานในด้านภาพลักษณ์ ซึ่งถือเป็นภารกิจสำคัญที่ธนาคารได้เร่งดำเนินการไปควบคู่กัน
ก็คือ การรีแบรนด์ดิ้ง (Re-branding) โดยได้เปลี่ยนชื่อใหม่เป็น “ธนาคาร ซีไอเอ็มบี ไทย
จำกัด (มหาชน)” เมื่อวันที่ 4 พฤษภาคม 2552
ซึ่งถือว่าได้ทำให้ไทยธนาคารเข้าร่วมเป็นหนึ่งในเครือข่ายระดับภูมิภาคของ CIMB Group
ซึ่งรวมกันภายใต้แบรนด์ CIMB อย่างเป็นทางการ และด้วยการสนับสนุนของ CIMB Group
ธนาคารซีไอเอ็มบี ไทย จึงมีความพร้อม
ที่จะนำเสนอนวัตกรรมใหม่ทางด้านผลิตภัณฑ์และเพิ่มคุณค่าบริการทางการเงินแก่ลูกค้าได้อย่างหลากหลายและครบวงจร

ในการรีแบรนด์ดิ้ง ธนาคารได้ดำเนินการผ่านการใช้สื่อโฆษณาประชาสัมพันธ์
และกิจกรรมทั้งภายในและภายนอกควบคู่กันไป เช่น

-   การเปลี่ยนชื่อและโลโก้ ณ สาขาของธนาคาร และเครื่องเอทีเอ็มทุกแห่งทั่วประเทศ

-   การปรับเปลี่ยนรูปแบบเอกสาร/สิ่งพิมพ์ต่าง ๆ เช่น เอกสารสำคัญและวัสดุทางการตลาด
    ประกอบด้วย เช็คบุคคล / เช็คนิติบุคคล / แคชเชียร์เช็ค / เช็คของขวัญ / Bill of
    Exchange / Demand Draft / Draft / สมุดคู่ฝากบัญชีเงินฝาก / บัตร ATM /
    กระดาษหัวจดหมาย – ซองจดหมายขนาดต่าง ๆ / แบบฟอร์มการขอใช้บริการประเภทต่าง ๆ
    / แผ่นพับบริการประเภทต่าง ๆ ของธนาคาร ฯลฯ

-   การโฆษณาและส่งเสริมการขาย ซึ่งธนาคารได้ออกแคมเปญโฆษณาผ่านสื่อต่างๆ เช่น
    หนังสือพิมพ์ (ไทยรัฐ / เดลินิวส์ / ผู้จัดการรายสัปดาห์ / ฐานเศรษฐกิจ / Bangkok
    Post / โพสต์ ทูเดย์ / กรุงเทพธุรกิจ / The Nation) สื่อนิตยสาร (
    การเงินการธนาคาร / ผู้จัดการรายเดือน / BrandAge / Marketeer / GM / แพรว /
    Thailand Tatler) สื่อโฆษณากลางแจ้ง – OOH (Trivision @ Zuellig House)
    สื่อรถไฟฟ้า BTS (Body Wrap / In Train) สื่อ Online Display Ad.
    เพื่อเปิดตัวธนาคารต่อสาธารณชน และตอกย้ำชื่อธนาคารให้เกิดการจดจำ
    ภายใต้ปรัชญาหลักของกลุ่ม คือ Forward Banking
    โดยนำสัญลักษณ์ที่เป็นรูปลูกศรในโลโก้ธนาคาร มาเป็นตัวนำในการสื่อสาร
    เพื่อให้เกิดการจดจำ โลโก้ธนาคารอีกทางหนึ่งด้วย

-   ผลิตภัณฑ์และบริการใหม่ เช่น

บัตรเงินฝากที่มีอนุพันธ์แฝง MAXI RETURN
เป็นผลิตภัณฑ์เงินฝากนวัตกรรมรูปแบบใหม่ครั้งแรกของประเทศไทย
ซึ่งมีการโฆษณาบริการดังกล่าวผ่านสื่อต่าง ๆ เช่น สื่อหนังสือพิมพ์ (กรุงเทพธุรกิจ / Bangkok
Post / Post Today) เผยแพร่ในเดือน พฤษภาคม และมิถุนายน 2552 สื่อวิทยุ (FM. 90.5 /
Business News Wave / FM.105.5 Eazy FM / FM. 89.5 Sweet FM)
เผยแพร่ระหว่างวันที่ 25 พฤษภาคม – 15 มิถุนายน 2552

Preferred Banking นับเป็นครั้งแรกของประเทศไทยที่ให้บริการธุรกรรมทางการเงินด้าน
Priority Banking และ Privileges ครอบคลุมเอเชียตะวันออกเฉียงใต้ โดยลูกค้า CIMB
Preferred จะได้รับเอกสิทธิ์ระดับภูมิภาค ซึ่งสามารถรับบริการพิเศษได้ ณ ศูนย์รับรองสมาชิก
CIMB Preferred กว่า 80 แห่ง และ 1,150 สาขาธนาคารทั่วเอเชียตะวันออกเฉียงใต้  ทั้งนี้
ธนาคารได้ดำเนินการผลิตสื่อสำหรับการโฆษณา / ประชาสัมพันธ์ ต่อกลุ่มลูกค้า
เพื่อใช้ในการทำกิจกรรมทางการตลาด Preferred Banking ประกอบด้วย Welcome Pack
(Folder / Envelope / Catalogue) / Business Letter Head / Folder /
Bunting / Invitation Card พร้อมซอง / Birthday Card พร้อมซอง /Gift Wrapper
และ Brochure

บริการด้านสินเชื่อบุคคล ธนาคารยังคงให้บริการอย่างต่อเนื่อง พร้อมทั้งปรับเปลี่ยนรูปแบบสื่อสิ่งพิมพ์
ซึ่งประกอบด้วย โปสเตอร์ แผ่นพับ เพื่อรองรับการปรับเปลี่ยนชื่อธนาคารใหม่
โดยปรับให้เป็นไปตาม Corporate Identity ของธนาคาร เพื่อเผยแพร่สื่อดังกล่าว ณ
สาขาของธนาคารทั่วปะเทศ

บริการโอนเงินระหว่างประเทศกับ MoneyGram International
ธนาคารประกาศความร่วมมือทางธุรกิจกับ MoneyGram International
เปิดจุดบริการโอนเงินระหว่างประเทศในประเทศไทย โดยผ่านสาขาของธนาคาร
ตั้งแต่เดือนกรกฎาคม 2552

บริการแลกเปลี่ยนเงินตราต่างประเทศ (Exchange Currency) โดยใช้รถตู้ของธนาคาร
เพื่ออำนวยความสะดวกให้แก่ลูกค้าของธนาคารในพื้นที่ต่าง ๆ

กิจกรรมด้านภาพลักษณ์และสนับสนุนด้านการตลาดอื่น ๆ เช่น

งานเฉลิมฉลองการเปิดตัว “ธนาคาร ซีไอเอ็มบี ไทย จำกัด (มหาชน)” ในวันที่ 18 พฤษภาคม
2552 ซึ่งถือเป็นการรวมธนาคารนี้เข้าสู่ CIMB Group
กลุ่มธนาคารที่มีเครือข่ายสาขาขนาดใหญ่ที่สุดในภูมิภาคอาเซียน โดยได้รับเกียรติจากคุณกรณ์
จาติกวณิช รัฐมนตรีว่าการกระทรวงการคลัง และคุณธาริษา วัฒนเกส
ผู้ว่าการธนาคารแห่งประเทศไทย ร่วมเป็นสักขีพยานในพิธี
พร้อมด้วยแขกรับเชิญจากองค์กรภาครัฐและเอกชนกว่า 1,000 คน

มหกรรมการเงิน ประจำปี 2552 หรือ “Money Expo 2009”
ช่วงต้นเดือนพฤษภาคมธนาคารได้เข้าร่วมจัดนิทรรศการ ในงานมหกรรมการเงิน ครั้งที่ 9 ระหว่าง
วันที่ 7 – 10 พฤษภาคม 2552 ณ ศูนย์การประชุมแห่งชาติสิริกิติ์ ภายใต้ชื่องาน “มหกรรมการเงิน
ประจำปี 2552” หรือ “Money Expo 2009” นับเป็นโอกาสอันดีที่ธนาคารได้เปิดตัวภายใต้ชื่อ
CIMB Thai (Re–branding ) ต่อสาธารณชน โดยเฉพาะกลุ่มลูกค้ารายย่อยเป็นครั้งแรก
โดยจัดแบ่งพื้นที่เป็น 2 กลุ่ม ดังนี้

กลุ่มที่ 1 เป็นพื้นที่หลักในการจัดบูธ ซึ่งนำเสนอผลิตภัณฑ์สินเชื่อบุคคลทุกประเภท
โดยจัดโปรโมชั่นพิเศษ เฉพาะลูกค้าที่ใช้บริการในงาน นอกจากนี้ยังได้นำเสนอบริการด้านเงินฝาก
สินเชื่อ SMEs ตลอดจนบริการของบริษัทในเครือ คือ บริษัทหลักทรัพย์จัดการกองทุน บีที จำกัด
อีกด้วย

กลุ่มที่ 2 พื้นที่จัดกิจกรรมเพื่อสังคม
โดยดำเนินการด้านกิจกรรมการเล่นเกมเพื่อสร้างสีสันให้แก่บูธของธนาคาร
ซึ่งไม่มีบูธอื่นจัดในลักษณะนี้ โดยกิจกรรมดังกล่าว ทำให้บูธของธนาคารมีคนหนาแน่นตลอดเวลา
ถือเป็นเอกลักษณ์และภาพลักษณ์ที่ดีของธนาคาร เนื่องจากเป็นกิจกรรมเพื่อสาธารณกุศล
ซึ่งธนาคารเป็นผู้ริเริ่มเป็นครั้งแรก และประสบความสำเร็จมาอย่างต่อเนื่องทุกปี
โดยขอรับบริจาคเงินจากผู้ร่วมงาน 20 บาท และให้สิทธิ์ร่วมเล่นเกม พร้อมรับของที่ระลึก
ธนาคารได้นำเงินทั้งหมดที่ได้จากการจัดกิจกรรมดังกล่าวเกือบ 800,000 บาท ไปจัดซื้ออุปกรณ์ /
เครื่องมือทางการแพทย์ ฯลฯ บริจาคให้แก่สถานีอนามัยบ้านรุน จ.พระนครศรีอยุธยา

ทั้งนี้ บูธของธนาคารในงานมหกรรมการเงินที่ศูนย์สิริกิติ์ในปีนี้ ออกแบบภายใต้แนวคิด Moving
Forward โดยใช้ “ลูกศร” สัญลักษณ์ของธนาคารประกอบการออกแบบอย่างสวยงามและโดดเด่น
จนได้รับการตัดสินจากคณะกรรมการผู้ทรงคุณวุฒิให้ได้รับรางวัลดีเด่น –
รางวัลบูธสวยงามประเภทพื้นที่ขนาดใหญ่ ซึ่งเป็น 1 ใน 13 รางวัลบูธสวยงาม

- งานเลี้ยงรับรองอาหารค่ำ เนื่องในโอกาสการประชุม International Advisory Panel
Meeting 2009 in Bangkok โดยธนาคารซีไอเอ็มบี ไทย
เป็นเจ้าภาพในการจัดงานเลี้ยงรับรองอาหารค่ำให้แก่คณะผู้บริหารและที่ปรึกษาของ CIMB Group
ที่เดินทางมายังประเทศไทยเพื่อร่วมการประชุมใหญ่ประจำปี 2009 ตลอดจนแขกผู้มีเกียรติ
และกลุ่มลูกค้าวีไอพีของธนาคาร ซึ่งจัดขึ้นภายใต้แนวคิด “สยามนาวา…สายน้ำแห่งอารยธรรม” ณ
ห้องชมวัง ราชนาวิกสภา เมื่อคืนวันที่ 30 ตุลาคม 2552
โดยมีวัตถุประสงค์เพื่อเป็นโอกาสในการพบปะสังสรรค์
และแลกเปลี่ยนความคิดเห็นระหว่างกลุ่มแขกผู้มีเกียรติชาวไทยและคณะผู้บริหารของ CIMB Group
ทั่วภูมิภาคเอเชียตะวันออกเฉียงใต้ โดยมีดาโต๊ะ ศรี นาเซียร์ ราซัค ประธานบริหารกลุ่ม
เป็นประธานในงานเลี้ยงดังกล่าว

- การจัดงานเลี้ยงเปิดตัวบริการ “CIMB Preferred” ณ Globe โรงแรมเซ็นทารา แกรนด์
กรุงเทพฯ ซึ่งได้รับเกียรติจากกลุ่มลูกค้าเงินฝากของธนาคารเข้าร่วมงานกว่า 200 คน
บริการนี้ถือเป็นครั้งแรกในประเทศไทย โดยที่ลูกค้า Preferred
ของธนาคารจะได้รับสิทธิพิเศษต่างๆ ที่ครอบคลุมในระดับภูมิภาคอาเซียนจากเชียงรายถึงบาหลีกว่า
1,150 สาขา

- งานสัมมนา “กลยุทธ์การดำเนินโครงการอนุรักษ์พลังงานสำหรับโรงพยาบาล”
ซึ่งธนาคารได้ร่วมมือกับกรมพัฒนาพลังงานทดแทนและอนุรักษ์พลังงาน
จัดงานสัมมนากลยุทธ์การดำเนินโครงการอนุรักษ์พลังงานสำหรับโรงพยาบาล
พร้อมมอบโล่ที่ระลึกด้านการอนุรักษ์พลังงานให้กับผู้บริหารของโรงพยาบาล 7 แห่ง

- งานสัมมนา “3^(rd) EUROMONEY THAILAND INVESTMENT FORUM: NAVIGATING
UNCERTAINTY – THAILAND’S PATH FORWARD” ระหว่างวันที่ 9 – 10 มิถุนายน 2552 ณ
โรงแรมเซ็นทารา แกรนด์ กรุงเทพฯ ซึ่ง CIMB Groupได้ร่วมเป็นหนึ่งในผู้สนับสนุนหลัก
โดยมีธนาคารซีไอเอ็มบี ไทย ร่วมออกบูธแนะนำบริการ มีผู้บริหารจากองค์กรต่าง ๆ
ทั้งบริษัทไทยและต่างประเทศ ตลอดจนสื่อมวลชนเข้าร่วมในงานกว่า 2,000 คน พร้อมกันนี้ ดาโต๊ะ
ศรี นาเซียร์ ราซัค ประธานเจ้าหน้าที่บริหารกลุ่ม ได้ร่วมเป็นหนึ่งในผู้กล่าวสุนทรพจน์ด้วย
นับเป็นการสร้างภาพลักษณ์
และความพร้อมในการดำเนินธุรกิจของธนาคารต่อกลุ่มเป้าหมายเฉพาะกลุ่มได้เป็นอย่างดี